કાજોલ કહે છે કે તબ મૈં ફેમસ થી! (સાચી વાત છે) ફ્લૅશબૅકમાં આપણને કાજોલની સિંગર બનવા માટેની સ્ટ્રગલ જોવા મળે છે. એમાં તેને સાથ આપે છે બૉયફ્રેન્ડ અને ત્યાર બાદ પતિ બનતો અરુણ (તોતા રૉય ચૌધરી). નાઇન્ટીઝ છે એટલે ત્યારનો રેટ્રો લુક, સ્ટુડિયોઝ અને હિન્દી-પૉપ મ્યુઝિક આપણને સંભળાય છે. ઈલા ખુદ અલીશા ચિનૉયનું રુક રુક રુકનું ડમી વર્ઝન ગાય છે! (બહુ જ ખરાબ!) ઈલા થોડી ફેમસ પણ થાય છે. લગ્ન કર્યાં એટલે વિવાનનો જન્મ થાય છે અને એક વિચિત્ર કારણસર અરુણ બેઉને મૂકીને જતો રહે છે. ત્યારથી ઈલા વિવાનની મધર અને ફાધર બન્ને છે. તેના માટે પઝેસિવ નથી, પણ પ્રેમ છે. એવો પ્રેમ જે વિવાનને ગૂંગળાવી રહ્યો છે, જેને મનોવૈજ્ઞાનિક ભાષામાં હેલિકૉપ્ટર પેરન્ટિંગ કહે છે. એટલે કે સંતાનોની આસપાસ સતત હેલિકૉપ્ટરની જેમ મંડરાતું રહે એવું વાલીપણું. દીકરો માથી ચિડાયેલો છે અને તેને માની ચિંતા પણ છે, માને દીકરાની અત્યંત ચિંતા છે. દર્શકોને પોતાની ધીરજની ચિંતા છે. ડિરેક્ટર-રાઇટર્સને એ ચિંતા છે કે આ ફિલ્મનો મેસેજ લોકો સુધી બરાબર પહોંચશે કે કેમ, એટલે તેઓ ગોખાવવા માટે એક ને એક વાત વારંવાર ઠોક્યે રાખે છે.